AaB måtte tirsdag aften se sig slået 1-0 i testkampen mod Allsvenskan-mandskabet fra Örebro SK. Kampens eneste mål blev scoret fem minutter før tid efter en lige, men også halvkedelig kamp i Portugal, hvor det først var i anden halvleg, der for alvor skete noget på banen. AaB var ikke uden chancer, og Frederik Børsting må ærgre sig gul og blå over den kæmpechance han fik midt i anden halvleg foran et tomt Örebro-mål. Joakim Mæhle afdriblede Örebro-keeperen og fandt Thellufsen i feltet, der fik sin skud reddet på stregen. Returen endte hos Børsting, og så skulle bolden bare i kassen, men ak. AaB startede kampen, der er en del af træningsturneringen The Atlantic Cup med Nicolai Larsen på mål og nyerhvervede Jakup Sylvestr i angrebet. Begge blev de dog skiftet ud, og Ivan Lucic, der inden afgang til Portugal søndag blev lejet i Bristol fik chancen på mål. Det var ikke mange chancer Örebro kom frem til i anden halvlev, men Lucic klarede dem der kom, flot. Altså lige indtil det 86. minut.  Her endte en nefaldsbold hos Jonathan Lundberg, der flot flugtede bolden i mål. Endnu to testkampe venter i Portugal. Den første spilles 3. februar mod Shakthar Donetsk.

Referat:
Trods chancer og godt spil blev AaB tirsdag aften besejret af Örebro SK i Portugal.